Nuuskommentaar: Julius ‘Mafiosi’ MalemaJulius Malema. Foto: Werner Beukes/SAPA Iemand smee ’n moordkomplot teen Julius Malema, beweer die EFF, en iewers kom die naam van Noordwes se premier, Supra Mahumapelo, ter sprake. Die skoen kon net sowel aan die ander voet gewees het. Die waarskynlikste scenario is dat Julius sy paadjie na die ANC aan die sement is. In die proses kan ondersteuners van Zuma hulle maar gereedmaak om fel onder die EFF deur te loop. Veral die vernaamste lede van die Premierliga kan hulle teenspoed op die hals haal, maar Ace Magashule van die Vrystaat en nou nasionale sekretaris-generaal moet veral in sy pasoppens wees. Waar sou hierdie “Koue Oorlog” vir pres. Cyril Ramaphosa laat? Te oordeel na hoe hy teen alle waarskynlikheid in die presidentskap bekom het, en die feit dat een van die vernaamste Premierliga-lede, David Mabuza, sy adjunkpresident geword het nadat hy Ramaphosa se presidentskap bewimpel het, moet ’n mens Ramaphosa se meesterskap met taktiek erken. Dit is bekend dat Zuma en Malema se vyandskap histories van aard is. ’n Baie breër pad het geloop van die Botshabelo-byeenkoms waar Malema en Vavi, toe nog onbetwiste Cosatu-leier, hulle uitgespreek het dat hulle sou doodmaak vir Zuma. ’n Ongemaklike vlieg in die salf was dat Zuma, Malema en Vavi, wat nie een staatsposte beklee het nie, amptelike sprekers by ’n staatsgeleentheid was, en op staatskoste daarheen geneem is. Die organiseerders het blatant staatskoste aangewend om ’n ANC-saamtrek daarvan te maak. Toeskouers is van heinde en ver per bus aangery – die openbare beskermer, toe nog die lamlendige Lawrence Mushwana, het die ANC liggies oor die vingers getik. Die Vrystaatse ANC het presies soveel daaruit geleer dat die afskeid aan Magashule en die ontvangs van die nuwe premier glo R20 miljoen belastingbetalersgeld gekos het. Selfs adj.pres. Mabuza het dit onaanvaarbaar gevind. Die relevante feit is egter dat die verhouding tussen Zuma en Malema hierna so versuur het, die einste jongman wat hy by geleentheid tot kroonprins verklaar het. In teenstelling hiermee het dit selde gelyk of daar ’n blywende hoogspanning tussen Julius en Ramaphosa was. Ramaphosa kon dus heimlik van Julius gebruik gemaak het om momentum teen Supra op die hoogste versnelling te plaas. Ace saag nog hard aan sy eie keel, en Mabuza se verlede sal nog wel die een of ander tyd die waarheid blootlê. Die “belangrikste” is dat dit Julius se mense uit die populistiese kaders is wat Supra wil begrawe, en dit is stemme wat die ANC met 2019 se verkiesing bitter nodig gaan hê. Is dit ’n “mooi” ounagstorie? Ja, dit is om middernag geskryf, maar in hierdie stadium is die feitedrade nog so los dat daar ruimte vir breingimnastiek is. ’n Kollektiewe poging kan van ontsettende waarde vir opposisiepartye wees om die taktiek in die wiele te ry. Die storie kan ook met kwasi-akademiese akademikaans ’n baadjie van indrukwekkendheid aangetrek word soos dat Ramaphosa teen wil en dank die dwingende noodsaak van Julius se steun besef en moet inspan. Dit sal voorspelbaar meer stemme oplewer as dié van die Zuma-lojaliste. En moenie die rol van fopnuus onderskat nie in ’n land ryk daaraan en waar buitelandse agentskappe ook lustig lostrek met propaganda asook die werk van geplante joernaliste, bekend as stringers, wie se produkte deur hul buitelandse meesters elders voltooi is en plaaslik deur die stringers geplant word en selfs as besondere scoop aangebied word. Sterkte aan die polisie wat die jongste bewerings verkieslik holisties gaan ondersoek, maar hulle kort voor lank sonder die hulpmiddele vir ’n geveg bo hul gewigsklas gaan bevind.